ทอท. ยืนยันประมูลดิวตี้ฟรี และพื้นที่เชิงพาณิชย์โปร่งใส ตามหลักสากล ยึดเกณฑ์คะแนนเทคนิคเป็นหลัก ชี้ คิงเพาเวอร์ ได้ประมูลเพราะมีแผนการตลาดสอดคล้องเป้าหมายรายได้ เสนอผลตอบแทนสูงเกินคาด
นายวิชัย บุญยู้ รองกรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า ทอท.มีกำหนดจะรายงานผลการพิจารณาข้อเสนอของเอกชนในโครงการจำหน่ายสินค้าปลอดอากร (ดิวตี้ฟรี) และพื้นที่เชิงพาณิชย์ ท่าอากาศยานสุวรรณภูมิ รวมทั้งดิวตี้ฟรี 3 ท่าอากาศยานภูมิภาค ได้แก่ ภูเก็ต เชียงใหม่ หาดใหญ่ เสนอเข้าที่ประชุมคณะกรรมการพิจารณารายได้ ในวันที่ 12 มิถุนายนนี้ ก่อนเสนอคณะกรรมการบริษัท (บอร์ด) ในวันที่ 19 มิถุนายน 2562         อย่างไรก็ดี ขณะนี้ยังไม่มีกระแสสังคมต่อต้านผลการประมูลดังกล่าว มีเพียงทางกลุ่มคิงเพาเวอร์ซึ่งเป็นผู้ยื่นข้อเสนอและได้คะแนนสูงสุดในโครงการดิวตี้ฟรี และพื้นที่เชิงพาณิชย์ สุวรรณภูมิ ส่งหนังสือมายัง ทอท.เพื่อขอทราบรายละเอียดคะแนนการพิจารณาเท่านั้น โดยการส่งหนังสือขอทราบคะแนนจากคิงเพาเวอร์ครั้งนี้ ถือเป็นเรื่องปกติ เนื่องจากทางคิงเพาเวอร์มักจะขอทราบคะแนนการตัดสินในแต่ละหมวด เพื่อกลับไปปรับปรุงในส่วนที่ได้คะแนนน้อยเพื่อจะนำไปปรับปรุงและแก้ไขจุดอ่อนต่อไป        ทั้งนี้ ยืนยันว่าการตัดสินของคณะกรรมการคัดเลือกเป็นไปตามหลักเกณฑ์กำหนดในเอกสารประกวดราคา (ทีโออาร์) แบ่งเป็นคะแนนด้านเทคนิค 80 คะแนน และผลตอบแทนด้านการเงินอีก 20 คะแนน ซึ่งคิงเพาเวอร์เป็นรายที่เสนอให้ผลตอบแทนแก่ ทอท.สูงสุด และเป็นข้อเสนอที่สูงกว่าที่คาดการณ์ไว้ อีกทั้งข้อเสนอทั้งหมดยังสอดคล้องไปกับแผนการตลาด และรายได้มีความเป็นไปได้ พร้อมทั้งขอยืนยันว่าการประมูลฯเป็นไปตามหลักสากลเพราะมีบริษัทนานาชาติเข้าร่วมแข่งขัน#ประมูลดิวตี้ฟรี #ทอท. #คิงเพาเวอร์ #สำนักข่าว #กรมประชาสัมพันธ์